המערכה על כובאני

המערכה על כובאני הייתה אחד הקרבות המשמעותיים במלחמת האזרחים בסוריה, הן מבחינת השפעתו על התפתחות המלחמה העולמית נגד ארגון המדינה האסלאמית (דאעש) והן מבחינת השפעתו על התבססות האוטונומיה הכורדית בצפון סוריה - רוג'בה. הקרב החל כמצור שהטיל ארגון דאעש ב-13 בספטמבר 2014,<ref name="Siege of Kobani battle maps"></ref> במטרה לכבוש את מחוז קובאני והעיר המרכזית בו, כובאני (הידועה גם כקובאני או עין אל-ערב) בצפון סוריה, באזור האוטונומי הכורדי של רוג'בה.

עד 2 באוקטובר 2014, הצליחה המדינה האסלאמית לכבוש כ-350 כפרים כורדים בסביבת כובאני,<ref></ref> ובכך נוצר גל של כ-300,000 פליטים כורדים, שנמלטו אל מעבר לגבול עם טורקיה.<ref name="military_support"></ref> עד לינואר 2015, מספר זה עלה ל-400,000. המחתרת הכורדית בצפון סוריה, היחידות להגנת העם (YPG) ביחד עם כוחות אזוריים נוספים ובסיוע אווירי של צבא ארצות הברית ובעלות ברית נוספות הלוחמות בדאעש, הדפו את המצור המתהדק והחלו לכבוש מחדש את קובנה.<ref></ref>

ב-26 בינואר 2015, הכוחות הכורדים, בגיבוי התקיפות האוויריות של חיל האוויר האמריקאי, החלו להשתלט מחדש על העיר, ובסופו של דבר הסיגו לחלוטין את דאעש מהעיר.<ref name="Kobanirecaptured"></ref> עד ל-2 בפברואר 2015, הסיגו הכוחות הכורדים את דאעש מהכפרים הנוספים מסביב לעיר, ועד למרחק של 25 קילומטרים מהעיר.<ref></ref><ref name="ISIS_withdrawing"></ref> בסוף יוני 2015 פתח דאעש במתקפה חדשה נגד כובאני, והרג לפחות 233 אזרחים,<ref></ref> אך הכוחות הכורדים הדפו את המתקפה ומנעו מהארגון לכבוש טריטוריה כלשהי בעיר.

הקרב על קובאני נחשב לנקודת מפנה במלחמה נגד ארגון המדינה האסלאמית, שכן מדובר על הפסד משמעותי של הארגון, שעד אליו נהנה מרצף ניצחונות כנגד מספר צבאות וארגונים בעיראק ובסוריה.<ref></ref>

== רקע ==
כחלק מאובדן הריבונות בסוריה של משטר אסד במסגרת מלחמת האזרחים בסוריה, ארגון היחידות להגנת העם (המחתרת הכורדית בסוריה) השתלט על ערים כורדיות בצפון סוריה, ביניהם - העיר כובאני, ב-19 ביולי 2012.<ref name="liberated"></ref> מאז, העיר נהנתה משליטה של האוטונומיה הכורדית בסוריה, רוג'בה.<ref name="liberatedtowns"></ref>

באוגוסט 2013 הודיע ארגון דאעש, יחד עם ארגוני טרור נוספים בסוריה: ג׳בהת א-נוסרה, ואחראר אל-שאם, כי בקרוב הללו יפתחו במצור על כובאני. בתחילת 2014 פרץ ארגון דאעש לתודעה העולמית במסגרת בליץ כיבושים שערך בסוריה ובעיראק, במסגרתו נכבשו ערים גדולות במדינות אלו, ושטחי ענק, ביניהם שטחים בהם מתגוררת אוכלוסייה כורדית, ושקודם לכן היו בשליטת המחתרת הכורדית בסוריה.<ref></ref>

ב-15 בספטמבר 2014, דאעש פתח במתקפה מסיבית על הכפרים מסביב לעיר<ref></ref> ב-17 בספטמבר 2014, לאחר כיבוש גשר אסטרטגי מעל נהר הפרת, הנמצא מספר קילומטרים מערבית לעיר, פתח דאעש במתקפה גדולה נוספת באמצעות טנקים, רקטות וארטילריה לכיוון כובאני, ותוך 24 שעות כבש 21 כפרים. בכך, הצליח דאעש לכתר את העיר כובאני.<ref></ref> עוד בטרם נכנס דאעש אל העיר, כ-45,000 פליטים כורדים חצו את הגבול לטורקיה, מחשש להשתלטות דאעש על האזור,<ref></ref> בעוד מספר פליטים נעצרו בגבול ונצטוו לחזור לכובאני על ידי השלטונות הטורקיים.<ref></ref> כוחות המחתרת הכורדית שהגנו על העיר ספגו עשרות הרוגים ככל שהתקדמות דאעש לכיוון העיר נמשכה.<ref name="EUR"></ref>

עם ההבנה שכובאני עומדת בפני קרב משמעותי, לוחמים כורדים החלו לזרום אליה מטורקיה כתגבורת.<ref name="60000syrian"></ref> בכיר במפלגת הפועלים של כורדיסטן (PKK) מוראט קריילאן, קרא לצעירים הכורדים בטורקיה להצטרף לכוחות הכורדים בסוריה. דאעש, מצידם, גייסו תגבורת לקראת כיבוש העיר.<ref></ref>
=== תקיפות אוויריות של הקואליציה והמצור על העיר ===
מפה המציגה את התפתחות המצור על כובאני, בין 1 במרץ (בצהוב) עד 24 בספטמבר (באדום)
ב-27 בספטמבר הפציצו לראשונה מטוסי קואליציה בראשות ארצות הברית את האזור סביב כובאני, ובין היתר פגעו בעמדות בכפר אלישר, 4 קילומטרים מהעיר, ששימש כמרכז פיקוד ובקרה של דאעש.<ref></ref> ההתקפות האוויריות לא מנעו את הפגזת העיר על ידי דאעש.<ref></ref> על אף מוכנותה של ארצות הברית לספק סיוע אווירי לכורדים על מנת להגן על העיר, סיוע זה היה מתון בשל רצונה של ארצות הברית להימנע מחיכוך עם טורקיה, שהייתה מצויה באותה עת בסכסוך פנים עם המחתרת הכורדית בטורקיה והתנגדה לתמיכה האמריקאית בכורדים.<ref></ref>

ב-1 באוקטובר התקדמו כוחות המדינה האסלאמית מדרום מזרח לקובאני ובחזית המערבית, משם נסוגו הכוחות הכורדים.<ref></ref> הדבר הביא לכך שחיילי דאעש כבשו את אחד הכפרים האחרונים בפאתי קובאני, והתקרבו למרחק של קילומטר אחד מהכניסה לעיר. בשלב זה, לוחמים כורדים בכובאני התבצרו בעמדותיהם וחיזקו אותם בשקי חול כדי להתכונן ללחימת שטח בנוי.<ref name="State_Closes"></ref> עד הערב, על רקע מחסור חד בנשק, נסוגו הכוחות הכורדים מפרברי העיר לתוך העיר, כאשר כוחות דאעש המשיכו בהתקדמותם.<ref name="ISIS_militants"></ref> כאשר כוחות דאעש נכנסו לפרברי כובאני, חלק מהפליטים דיווחו על עינויים, אונס ורצח מצד פעילי דאעש.<ref></ref> על פי הדיווחים, פעילי דאעש ערפו את ראשיהם של לוחמים כורדים, כולל נשים.<ref></ref>

ב-2 באוקטובר פרצות קרבות עזים בסמוך לעיר, והביאו ל-57 הרוגים מצד דאעש במזרח העיר.<ref></ref> למחרת, חמושים של דאעש השתלטו על הכניסות והיציאות הדרומיות והמזרחיות של העיר, ופתחו בניסיונות לפרוץ לתוך העיר.<ref></ref> בשלב זה, העיר הייתה ריקה למעשה, שכן כמעט כל התושבים, מלבד הכוחות הכורדים שהגנו על העיר, ברחו לטורקיה. העיתונאי הזר האחרון עזב גם הוא ב-4 באוקטובר.<ref></ref>

== הקרב על העיר כובאני ==
תקיפה אווירית של הקואליציה בכובאני על עמדה של דאעש, אוקטובר 2014
ב-5 באוקטובר, דאעש הצליח לכבוש את גבעת מיסטנור, גבעה אסטרטגית מחוץ לעיר המאפשרת גישה נוחה לכניסה לעיר.<ref></ref> באותו יום, לוחמת כורדית פוצצה את עצמה בפיגוע התאבדות על עמדת דאעש, והרגה 10 פעילי דאעש.<ref name="flagsraised"></ref> מאוחר יותר, לאחר שתפסו את השליטה המלאה בגבעת מיסטנור,<ref></ref> חמושים של דאעש נכנסו לראשונה לרחובות העיר דרך הקצה הדרום מזרחי של כובאני, והחלה לחימה מרחוב לרחוב.<ref name="enter"></ref>

ב-6 באוקטובר חדרו הג'יהאדיסטים כ-100 מטרים לתוך העיר,<ref></ref> ודגל דאעש הונף על גבי בניין בן ארבע קומות בדרום מזרח כובאני. בשלב זה, מספר החמושים של דאעש שגויסו לקרב על כובאני גדל ל-9,000. לאורך היום השתוללה לחימה על השליטה במחוזות מקטלה אל-ג'דידה וקאני ערב, שהסתיימה בכך שכוחות דאעש כבשו את שתי השכונות, כמו גם את אזור התעשייה של כובאני.<ref></ref> הלחימה העזה המשיכה מרחוב לרחוב לאורך השבועות שלאחר מכן, כאשר דאעש התקדמו אל תוך מרכז העיר תוך קרבות עזים.<ref></ref>

ב-27 באוקטובר פרסם דאעש סרטון עם בן הערובה הבריטי ג'ון קנטלי, בו הוא טוען שהעיר כבר ברובה בשליטת דאעש, כשנותרו רק כיסים בודדים של התנגדות כורדית, ושהקרב על כובאני "הסתיים ברובו".<ref name="Kobani under ISIL control2"></ref> דברים אלה ייצגו יפה את מפת הלחימה כפי שנראתה באותו יום, והכוחות הכורדים שנותרו להגן על העיר התרכזו ברחובות הבודדים שטרם נכבשו על ידי דאעש.

=== התקדמות הכורדים ופריצת המצור ===
ב-11 בנובמבר, לאחר שהגיעה לעיר תגבורת של כוחות כורדים מכורדיסטן העיראקית, ולאחר שההבנה כי העיר צפויה ליפול הובילה את ארצות הברית להגביר את התקיפות האוויריות, פתחו הכורדים במתקפת נגד וכבשו מספר רחובות ומבנים בעיר.<ref></ref> כמו כן, בכיר בארגון דאעש, על פי דיווח של המרכז הסורי לזכויות אדם, אמר כי פעילי דאעש היו המומים מ"ההתנגדות העזה" שהפעילו לוחמי המחתרת הכורדית במהלך הלחימה על העיר ובמסגרת מתקפת הנגד.<ref></ref> כבר למחרת, כוחות כורדים ניתקו כביש המשמש כנתיב אספקה של דאעש.

בימים ובשבועות שלאחר מכן החלה התמונה להשתנות והכורדים התקדמו אל פאתי העיר, תוך קרבות עזים נגד כוחות דאעש שהתפרסו בה.<ref></ref> כחלק ממתקפת נגד זו תפסו הכורדים "כמות גדולה של משגרי רימונים, רובים ותחמושת מקלעים".<ref></ref> ב-17 בנובמבר דווח כי אבו חטאב, בכיר בדאעש, נהרג במארב שהציבו לוחמים כורדים בכפר תל בכר.<ref name="top ISIL commander in Kobani killed"></ref> עד ל-25 בנובמבר, כבשו לוחמי המחתרת הכורדית את מרכז העיר, והגיעו לפאתיה ממזרח.<ref></ref>YPG (היחידות להגנת העם) וה-YPJ (נשות היחידות להגנת העם), במהלך הקרבות]]
ב-1 בינואר 2015 כבשו הכורדים מחדש את אזור בוטאן מדרום לקובאני, ובכך נכבש מחדש החלק המזרחי של העיר, והכורדים שלטו ב-70% ממנה. למחרת, על פי הדיווחים, נהרג בכיר בדאעש, שייח' עותמאן אל-נזה, בהתקפה אווירית בעיר.<ref name="othman"></ref>

ב-5 בינואר פתח ארגון דאעש במתקפת ענק באזור בוטאן, אך מתקפה זו נהדפה על ידי הכורדים, שפתחו במתקפת נגד שנחשבת לגדולה ביותר בעיר, והסתכמה בעשרות הרוגים מקרב פעילי דאעש.<ref></ref>
YPG מרימים את דגלם מעל העיר]]
ב-19 בינואר 2015 כבשו לוחמי המחתרת הכורדית מחדש את גבעת מיסטנור מדרום לכובאני, והרגו 11 חמושים של דאעש. כיבוש הגבעה אפשר לכורדים שליטה גם על נתיבי האספקה של דאעש ללחלב ולרקה (שהייתה באותו זמן בירת המדינה האסלאמית).<ref></ref> עם התגברות המתקפה הכורדית, ואובדן פעילים רב בקרב על העיר, החל דאעש לשגר לעיר לוחמים נוספים, רובם מתחת לגיל 18.<ref name="seize90"></ref>

ב-26 בינואר, הכוחות הכורדים הסיגו את דאעש לחלוטין מהעיר ונכנסו לאזורי הפריפריה המזרחיים,<ref name="driveIslamic"></ref> ובכך שוחררה העיר במלואה. ארצות הברית אישרה כי העיר נוקתה מכוחות דאעש ב-27 בינואר,<ref></ref> ודאעש הודה בתבוסה בעיר כובאני שלושה ימים לאחר מכן.<ref name="defeat"></ref> בשלב זה, דאעש פרס מחדש חלק גדול מכוח הפלישה הראשוני שלו ב"חזיתות חשובות יותר".<ref name="ISIL expelled from Kobani"></ref>

הפסד דאעש בכובאני היה הראשון לאחר רצף של ניצחונות משמעותיים ומהירים בכלל הגזרות בהן נלחם הארגון. לאחר מכן, הארגון נחל תבוסות בגזרות נוספות, והכורדים הרחיבו את שטח האוטונומיה שלהם בצפון סוריה במסגרת קרבות נוספים נגד דאעש, שבסופו של דבר איבד את מרבית השטחים שבשליטתו בסוריה ובעיראק, וחדל מלהתקיים כישות בעלת טריטוריה.

== לאחר הקרב ==
=== הטבח ב-15 ביוני ===
ב-25 ביוני 2015, פעילי דאעש פוצצו שלוש מכוניות תופת בעיר, סמוך למעבר הגבול הטורקי.<ref></ref> על פי דיווחים, לוחמי דאעש התחפשו לכוחות הביטחון הכורדים, לפני שנכנסו לעיר, וירו באזרחים ברובי סער ומטולי RPG.<ref name="indyvoices"></ref> הן הכוחות הכורדים והן ממשלת סוריה טענו כי כלי הרכב ששימשו את המחבלים נכנסו לעיר מטורקיה, אך האחרונה הכחישה זאת.<ref name="BBC"></ref> בנוסף, דאעש ביצע טבח בכפר בארך בוטאן, כ-20 קילומטרים דרומית לקובאני, והוציא להורג לפחות 26 כורדים סורים, ביניהם נשים וילדים.<ref></ref> בסך הכל נהרגו כ-164 בני אדם ו-200 נפצעו עד 27 ביוני, מה שהפך את המתקפה לאחת המתקפות הקטלניות שביצע דאעש כנגד אוכלוסייה אזרחית.<ref name="indyvoices" />

=== השפעה על טורקיה ===
יש הרואים בטורקיה כמפסידה נוספת בקרב על כובאני. המאבק של טורקיה נגד שאיפות הכורדים לעצמאות העיבה על עמדתה כלפי הכורדים בצפון סוריה. דוגמה לכך, היא שבמהלך הקרבות, ארצות הברית הצניחה אספקה על מנת לסייע לכורדים בכובאני, כאשר טורקיה מנעה את העברת אותה אספקה דרך שטחה. בהקשר זה, אמר נשיא טורקיה רג'פ טאיפ ארדואן כי ביקש מנשיא ארצות הברית דאז ברק אובמה שלא להתערב לצדם של הכורדים. "אמרתי למר אובמה, 'אל תפיל את הפצצות האלה [כלומר נשק ואספקה נוספת]. אתה תעשה טעות'. לרוע המזל, למרות השיחה שלנו, הם הצניחו את כל מה הכורדים היו צריכים וחצי מהם נחתו בידי דאעש". בנוסף, ארדואן גם התנגד לכל הסדר בסוריה שישקף מתן מעמד כלשהו לאוטונומיה הכורדית בצפון סוריה.<ref name="al-monitor.com"></ref> בטורקיה התקיימה מחאת כובאני (2014).

== קישורים חיצוניים ==

== הערות שוליים ==

קטגוריה:מלחמת האזרחים בסוריה
קטגוריה:כורדיסטן: היסטוריה
קטגוריה:קרבות המדינה האסלאמית
קטגוריה:2014 בסוריה
קטגוריה:2015 בסוריה